ข้อคิด จากการเล่นกอล์ฟ
คนทั่วไปมองกอล์ฟเป็นกีฬาที่ยากจะเอื้อมถึง มีค่าใช้จ่ายสูง ดูช้า น่าเบื่อ ความเข้าใจเหล่านี้อาจถูกต้องเพียงบางส่วน ลงทุนแมนจะเล่าข้อมูลถึงกีฬากอล์ฟให้ฟัง
27 พ.ค. 2561

ข้อคิด จากการเล่นกอล์ฟ / โดย ลงทุนแมน
คนทั่วไปมองกอล์ฟเป็นกีฬาที่ยากจะเอื้อมถึง
มีค่าใช้จ่ายสูง ดูช้า น่าเบื่อ
ความเข้าใจเหล่านี้อาจถูกต้องเพียงบางส่วน
ลงทุนแมนจะเล่าข้อมูลถึงกีฬากอล์ฟให้ฟัง
การเล่นกอล์ฟต้องมีอุปกรณ์หลายอย่างในถุงกอล์ฟ
ราคาไม้กอล์ฟมือหนึ่งตามห้างชั้นนำจะเริ่มต้นตั้งแต่ 20,000 บาท ได้ไม้กอล์ฟครบ 14 ชิ้น
จนถึง 20,000 บาทได้แค่ไม้กอล์ฟเพียงไม้เดียว
สำหรับการเริ่มต้นฝึก เราจะใช้ไม้กอล์ฟเพียงแค่ไม้เดียวซึ่งราคาไม่ต่างจากไม้แบดมินตันเท่าไหร่นัก
ถึงอุปกรณ์จะราคาสูง แต่กอล์ฟก็เป็นกีฬาที่เงินรางวัลสูงมากเช่นกัน และสูงที่สุดในโลกเทียบกับความเหนื่อยต่อการแข่งขัน 1 ครั้ง
อ้างอิงรายการกอล์ฟที่เงินรางวัลสูงสุดในปีที่ผ่านมา The US Open 2017 ผู้ชนะอันดับหนึ่งได้เงินรางวัล 2.16 ล้านดอลลาร์สหรัฐ แข่ง 4 วันตีจบด้วยคะแนน 272 หรือตีลูกกอล์ฟไปทั้งหมดไม่เกิน 272 ครั้ง ได้ค่าเหนื่อยครั้งละ 7,941 ดอลลาร์สหรัฐ หรือประมาณ 2.5 แสนบาท ต่อการตีลูกหนึ่งครั้ง..
ถ้ามองการแข่งกอล์ฟเป็นการเดินชมธรรมชาติ การเดินไปตีลูกกอล์ฟที่รออยู่นิ่งๆ ของใครของมัน ไม่ต้องวิ่ง ไม่ต้องแย่ง ก็ดูคุ้มค่าเหนื่อยไม่น้อย
อย่างไรก็ตาม
กอล์ฟเป็นกีฬาที่ไม่ง่าย บางคนบอกว่ายากที่สุดในโลก
บางคนจับไม้ตีลูกกอล์ฟครั้งแรกไม่โดน
บางคนเล่นมาทั้งชีวิตคะแนนไม่เคยต่ำกว่า 100
ถึงบางคนลองเล่นครั้งแรกแล้วไม่เล่นอีกเลย แต่ก็มีหลายคนมักจะติดใจในความยาก ความท้าทาย และทุ่มเทเวลาให้กับมัน
ที่น่าสนใจคือ ประเทศไทยมีสนามกอล์ฟกว่า 100 สนามที่ให้บริการกับบุคคลทั่วไปโดยไม่ต้องเป็นสมาชิก ประกอบกับอากาศที่อบอุ่นตลอดทั้งปี ต่างชาติโดยเฉพาะญี่ปุ่น และเกาหลี จึงนิยมมากที่จะบินมาเล่นกอล์ฟที่เมืองไทย
ค่าใช้จ่ายในการออกรอบกอล์ฟที่เมืองไทยต่อครั้งจะอยู่ตั้งแต่ 900 ถึง 6,000 บาท ซึ่งถือว่าตัวเลือกหลากหลาย และถูกเป็นอันดับต้นๆ ของโลก อาจคิดได้ว่าคนไทยได้สิทธิ์ออกรอบกอล์ฟราคาพิเศษเมื่อเทียบกับต่างประเทศ
ขณะออกรอบอยู่ในสนามกอล์ฟเราต้องฟังแคดดี้ เพราะสนามกอล์ฟมีขนาดใหญ่ เรามองไม่เห็นทั้งหมด
บางทีเป็นเนินสูง มองไม่เห็นว่าตีไปแล้วจะเจออะไรบ้าง ทิศทางลม ความชื้นอากาศล้วนมีผล
เราต้องตัดสินใจไม่ใช่แค่จากสิ่งที่เรารู้ แต่ต้องรวมถึงสิ่งที่แคดดี้บอกเรา
บางครั้งสิ่งที่ตาเห็นมันต่างจากความจริง
เห็นอยู่ไกลความจริงอาจใกล้ เห็นเป็นทางขึ้นความจริงอาจลง
สถานการณ์เหล่านี้เป็นเรื่องจริงที่เกิดขึ้นกับมือใหม่ทุกคน รวมถึงมือโปร นักกอล์ฟจึงต้องมีแคดดี้คอยเป็นผู้ช่วย
หลายอย่างที่เจอในสนามกอล์ฟก็ไม่ต่างจากชีวิตจริงเท่าไหร่นัก
หลายคนเล่นแล้วรู้สึกน่าค้นหา หลายครั้งนักกอล์ฟจะพบว่าความสามารถก็ถูกพัฒนาขึ้นได้จากการปล่อยวาง
หากมองย้อนกลับมาที่ชีวิตเรา
ทุกวันนี้เราคาดหวังอะไรบ้าง อยากได้อะไรมากไปไหม บางทีการปล่อยวางที่ไม่หย่อนยานจนเกินไป อาจจะทำให้เราไปถึงจุดนั้นได้เร็วขึ้นก็เป็นได้..
----------------------
ใช้ชีวิตต้องปล่อยวาง ถ้าอยากอ่านบทความหันมาทางลงทุนแมน
ติดตามบทความลงทุนแมน ได้ที่
-แอปลงทุนแมน 
-อินสตาแกรม 
-ทวิตเตอร์ 
-ไลน์ 
-หนังสือลงทุนแมน 3.0 ที่ร้านหนังสือชั้นนำทั่วประเทศ
----------------------
Reference
-
-
-
-
[6649].